*Projekts*

Ministru kabineta noteikumu projekta „Grozījumi Ministru kabineta 2008.gada 21.oktobra noteikumos Nr.881 „Noteikumi par darbības programmas „Cilvēkresursi un nodarbinātība” papildinājuma 1.1.2.1.1.apakšaktivitāti „Atbalsts maģistra studiju programmu īstenošanai””” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts „Grozījumi Ministru kabineta 2008.gada 21.oktobra noteikumos Nr.881 „Noteikumi par darbības programmas „Cilvēkresursi un nodarbinātība” papildinājuma 1.1.2.1.1.apakšaktivitāti „Atbalsts maģistra studiju programmu īstenošanai””” (turpmāk – noteikumu projekts) ir sagatavots saskaņā ar:  1) *Euro* ieviešanas kārtības likuma 30.panta pirmo daļu;  2) Ministru kabineta 2012.gada 27.jūnija rīkojuma Nr.282 „Par Koncepciju par normatīvo aktu sakārtošanu saistībā ar eiro ievešanu Latvijā” 7.1.apakšpunktu;  3) Latvijas Nacionālā *euro* ieviešanas plāna (apstiprināts ar Ministru kabineta 2013.gada 4.aprīļa rīkojumu Nr.136) 1.pielikuma J2.2.2.apakšpunktu;  4) Ministru kabineta 2013.gada 29.maija rīkojuma Nr.212 „Par tiesību aktu grozījumu virzību saistībā ar *euro* ieviešanu Latvijā” 1.1. un 1.5.apakšpunktu. |
| 2. | Pašreizējā situācija un problēmas | Ministru kabineta 2008.gada 21.oktobra noteikumos Nr.881 „Noteikumi par darbības programmas „Cilvēkresursi un nodarbinātība” papildinājuma 1.1.2.1.1.apakšaktivitāti „Atbalsts maģistra studiju programmu īstenošanai”” (turpmāk - MK noteikumi Nr.881) 1.1.2.1.1.apakšaktivitātei pieejamais kopējais publiskais finansējums, ko veido Eiropas Sociālā fonda līdzfinansējums un nacionālais publiskais finansējums, apakšaktivitātes pirmās projektu iesniegumu atlases kārtas kopējais publiskais finansējums, apakšaktivitātes otrās projektu iesniegumu atlases kārtas kopējais publiskais finansējums, kā arī projekta attiecināmo izmaksu minimālā un maksimālā kopsumma ir izteiktas latos. Tāpat šajos noteikumos latos ir izteikts maģistranta mērķstipendijas apmērs un projekta iesnieguma un tās pamatojošās dokumentācijas sagatavošanas izmaksas.  Minētie noteikumi ietver arī normas, kurās izdarītas atsauces uz latiem.  Ievērojot iepriekšminēto un to, ka ar 2014.gada 1.janvāri Latvijā plānots ieviest *euro,* irnepieciešams izdarīt grozījumus minētajos Ministru kabineta noteikumos. |
| 3. | Saistītie politikas ietekmes novērtējumi un pētījumi | Noteikumu projekts šo jomu neskar. |
| 4. | Tiesiskā regulējuma mērķis un būtība | Noteikumu projekta mērķis ir pielāgot MK noteikumus Nr.881 *euro* ieviešanai.  Noteikumu projekts paredz aizstāt MK noteikumos Nr.881 latus ar *euro*, skaitliskās vērtības latos konvertējot atbilstoši neatsaucami fiksētam *euro* maiņas kursam, ko saskaņā ar Līguma par Eiropas Savienības darbību 140.panta 3.punktu Eiropas Savienības Padome noteikusi latu apmaiņai pret *euro* (EUR 1 = LVL 0,702804). Informācija par veikto konvertāciju, tai skaitā izmaiņas *euro* pret sākotnējā normatīvajā aktā norādīto summu pieejama šīs anotācijas pielikumā.  Aizstājot MK noteikumos Nr.881 11.punktā noteikto kopējo publisko finansējumu latos ar *euro*, Eiropas Sociālā fonda līdzfinansējumu latos ar *euro*, nacionālo publisko finansējumu latos ar *euro* (noteikumu projekta 1.1.apakšpunkts), 14.punktā noteikto apakšaktivitātes pirmās projektu iesniegumu atlases kārtas kopējo publisko finansējumu latos ar *euro* un apakšaktivitātes otrās projektu iesniegumu atlases kārtas kopējo publisko finansējumu latos ar *euro* (noteikumu projekta 1.2.apakšpunkts), kā arī 18.punktā noteikto projekta attiecināmo izmaksu minimālās un maksimālās kopsummas latos ar *euro* (noteikumu projekta 1.3.apakšpunkts), piemēroti  *Euro* ieviešanas kārtības likuma 32.panta otrās daļas 2.punkts un noapaļošana uz leju līdz veselam *euro*  veikta, lai nodrošinātu MK noteikumos Nr.881 noteikto summu atbilstību darbības programmas „Cilvēkresursi un nodarbinātība” papildinājumā noteiktajām summām. Ievērojot, ka minētajos punktos norādītais finansējums *euro* sakrīt ar darbības programmas „Cilvēkresursi un nodarbinātība” papildinājumā norādīto finansējumu, kā arī ņemot vērā, ka projektu iesniegumu atlase apakšaktivitātes ietvaros ir noslēgusies, ietvertie grozījumi nerada nelabvēlīgas sekas finansējuma saņēmējiem.  Aizstājot MK noteikumu Nr.881 55.punktā noteikto mērķstipendijas apmēru latos ar *euro* (noteikumu projekta 1.5.apakšpunkts) un 54.punktā noteikto projekta iesnieguma un tās pamatojošās dokumentācijas sagatavošanas izmaksas latos ar *euro* (noteikumu projekta 1.4.apakšpunkts), piemēroti *Euro* ieviešanas kārtības likuma 6.panta otrajā daļā paredzētie noapaļošanas principi.  Grozītās tiesību normas *euro* valūtā nav personām nelabvēlīgākas par sākotnējām tiesību normām latos un nerada negatīvu ietekmi uz valsts budžetu.  Noteikumu projekts neparedz grozījumu veikšanu MK noteikumu Nr.881 19.punktā un 19.1 punktā (minētie punkti nosaka augstākās izglītības institūcijai pieejamā finansējuma aprēķina kārtību un tajos ir izdarīta atsauce uz latiem), MK noteikumu Nr.881 35.10.apakšpunktā, 35.13.apakšpunktā, 3.pielikuma „Projekta iesniegumu vērtēšanas kritēriji” 35.10.apakšpunktā un 35.13.apakšpunktā (minētie punkti nosaka projektu iesniegumu vērtēšanas kritērijus un tajos ir izdarīta atsauce uz latiem), kā arī MK noteikumu Nr.881 1.pielikuma 6.sadaļā un 1.1 pielikuma 6.sadaļā (minētajās sadaļās ir noteikta Eiropas Sociālā fonda projekta iesnieguma projekta izmaksas un finansēšanas avoti un tajās ir izdarīta atsauce uz latiem), jo 1.1.2.1.1.apakšaktivitātes ietvaros organizētās projektu iesniegumu atlases kārtas ir noslēgušās un līgumi un vienošanās par Eiropas Sociālā fonda ieviešanu ir noslēgti par visu apakšaktivitātē pieejamo finansējumu. |
| 5. | Projekta izstrādē iesaistītās institūcijas | Izglītības un zinātnes ministrija. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība noteikumu projekta izstrādē netika nodrošināta, jo noteikumu projekts nemaina pastāvošo tiesisko regulējumu pēc būtības. |
| 7. | Cita informācija | Nav. |

Anotācijas II, III, IV, V, VI un VII sadaļa – noteikumu projekts šīs jomas neskar.

##### Izglītības un zinātnes ministrs V.Dombrovskis

Vizē:

Valsts sekretāre S.Liepiņa

23.10.2013 11:40

731

I.Griķe

67047826, [inga.grike@izm.gov.lv](mailto:inga.grike@izm.gov.lv)